Vasemmistoliiton kansanedustajat tuomitsevat Suomen ja sotilasliitto Naton välisen uuden yhteistyösopimuksen etenemisen.

Sekä kansanedustaja Jari Myllykoski että puolueen eduskuntaryhmän puheenjohtaja Annika Lapintie katsovat, että isäntämaatukisopimuksen allekirjoittamisessa on kyse ”Nato-panikoinnista”. Heidän mielestään sopimus lähettää väärän viestin maailmalle – siis Venäjälle.

– Minkä viestin hallitus haluaa toiminnallaan maailmalle lähettää? Ajankohdalla on väliä, ja nyt ajankohta on väärä. Ukrainan ja Venäjän herkän tilanteen vuoksi nyt tarvittaisiin Suomeltakin nimenomaan sovittelevia tekoja, ei tällaista Nato-panikointia, kirjoittaa Annika Lapintie blogissaan.

– Isäntämaasopimus lähentää Suomea Natoon juuri kun lännen suhteet naapurimaahamme Venäjään ovat kiristyneet, tukee Jari Myllykoski.

Myllykoski antaa blogikirjoituksessaan ymmärtää, että hänen mielestään Venäjää ei tulisi Suomessa ajatella uhkana.

– Nyt pitäisi välttää sellaisten signaalien antamista, että Suomessa pidettäisiin Venäjää uhkana. Naapurimaan Nato-intoilu tuskin näyttää järin rakentavalta, hän kirjoittaa.

– Nyt [puolustusministeri Carl] Haglund ja muut Nato-haukat ovat viemässä Suomea sellaiselle suolle, että hirvittää.

Kansanedustaja Myllykoski ei näytä huolestuneen signaaleista, joita Venäjä on antanut miehittämällä osia naapurimaastaan Ukrainasta.

Isäntämaasopimus koskee Suomen ja sotilasliitto Naton välisen yhteistyön – merkittävimmin sotaharjoitusten – teknisiä yksityiskohtia kuten esimerkiksi majoituksen ja ruokahuollon järjestämistä. Se mahdollistaa Naton joukkojen liikkumisen Suomen alueella sekä harjoitus- että kriisitilanteissa, mutta vain Suomen niin pyytäessä. Nato-joukkojen vastaanottamiseen Suomi ei siis sopimuksella sitoudu, valtiovalta vakuuttaa. Tasavallan presidentti ja valtioneuvoston ulko- ja turvallisuuspoliittinen ministerivaliokunta päättivät sopimuksen allekirjoittamisesta tänään.

Ulkoministeri Erkki Tuomioja (sd.) korosti aiemmin, että isäntämaatukisopimus ei ole Ukrainan kriisin aiheuttama uusi ratkaisu eikä tarkoita uutta askelta kohti Natoa, vaan sopimus on osa Suomen ja Naton aiemmin sovittua kumppanuusohjelmaa. Tuomioja oli osin vasemmistokollegoidensa linjoilla selittäessään, miksi hänen oma näkemyksensä Nato-jäsenyydestä ei ole muuttunut.

– En näe että Suomen turvallisuutta tai pohjoisen Euroopan vakautta millään tavoin edistettäisiin tuomalla sotilasliitto Natoa taas uudelle rajalle Venäjän kanssa, Tuomioja kirjoitti Facebookissa.